Ukendte gerningsmænd brød i nat ind hos Glashuset på Strandvejen i Lønstrup og forsøgte angiveligt at sprænge stedet i luften.

Nordjyllands Politi modtog 03.13 en anmeldelse fra en beboer tæt ved glaspusteriet i Lønstrup  der hørte, at der var støj og larm omkring stedet. Politi og brandvæsenet rykkede derefter hurtigt ud til Strandvejen i Lønstrup. Gerningsmændene var brudt ind og lagde flere genstande ind i glaspusteriets meget varme ovn. Men der nåede ikke at gå ild i noget, inden brandvæsenet ankom til stedet. Ifølge ejeren af Glashuset skulle bygningen tilsyneladende også sprænges i luften. Gerningsmændene slæbte, hvad de troede var en gasflaske ind midt i butikken, åbnede for hanen og placerede en glohed keramisk plade op ad flasken, der dog, heldigvis, ikke indeholdt andet end Co2. Ejer Leif vange er rystet over episoden. Politiet har endnu ingen spor i sagen.